Morkel wil ’n Aussie wordMorné Morkel. Argieffoto: Facebook Die voormalige Protea-snelbouler, Morné Morkel, wil ’n Australiese burger word. Die 34-jarige is met ’n Aussie-joernalis, Roz Kelly, getroud. Morkel het verlede jaar uit internasionale krieket getree, maar is steeds beskikbaar om eersterangse krieket te speel. Hy het ’n Kolpak-kontrak onderteken en in sy laaste wedstryd vir Surrey 4/28 in Essex se tweede beurt geneem. Hy is tans met ’n toeristevisum in Australië en wil die bal aan die rol sit om ’n permanente burger te word. “Australië gaan my tuiste word, dus wil ek definitief probeer om my voet in die deur te kry,” het hy aan cricket.com.au gesê. Morkel het al T20-krieket in die Indiese Premierliga én die Karibiese Premierliga gespeel. Indien sy burgerskapaansoek suksesvol is, sal hy as ’n plaaslike speler in Australië se Big Bash League gesien word. “Ek is nog beskikbaar vir alle krieketformate – as daar dus ’n geleentheid is om Big Bash Leauge- of staatkrieket in Australië te speel, sal dit fantasties wees.” Morkel het in 86 toetse vir die Proteas 309 paaltjies laat kantel, maar gereeld tweede viool teen Dale Steyn gespeel. Sy lengte en vermoë om ekstra wip te bewerkstellig, het egter van hom ’n baie gevaarlike speler gemaak en hy het veral in die laaste paar wedstryde van sy internasionale loopbaan die kolwers laat bontstaan.